标题：路史
基本简介
《路史》47卷，(南宋)罗泌撰，前记9卷，后记14卷，国名记8卷，发挥6卷，余论10卷。此书为杂史。路史，即大史之意，记述了上古以来有关历史，地理，风俗，氏族等方面的传说和史事，取材繁博庞杂,是神话历史集大成之作.
《路史》一书，采用道家等遗书的说法，再上溯高推旧史所称“三皇五帝”以上的往事，文章华丽而亦富于考证，言之成理。书名《路史》，意思是说这是中国历史文化的“大史”之意。从他的著作宗旨看来，深惜孔子“删书”断自唐尧，忽略远古史的传统。　  乾道年间著成《路史》《路史》之名取自《尔雅》的“训路为大”。所谓路史，即大史也。此书详述了有关上古时期的历史、地理、风俗、氏族等方面的史事和传说，虽然资料丰富，但取材芜杂，很多材料来自纬书和道藏，神话色彩强烈，故向来不为历史学家所采用。但是此书在中国姓氏源流方面的见解较为精辟，常被后世研究姓氏学的学者所引用。全书内分《前纪》九卷，述初三皇至阴康、无怀之事；《后纪》十四卷，述太昊至夏履癸之事；《国名纪》八卷，述上古至三代诸国姓氏地理，下逮两汉之末；《发挥》六卷、《余论》十卷，皆辨难考证之文。
首都图书馆所藏《路史》，半框高18.1厘米，宽14.0厘米，半叶10行，行20字，小字双行字同，白口，四周单边，为明嘉靖洪楩刻本，本书卷端首行，书名下题“钱塘洪楩校刊”六字。洪楩为明嘉靖年间杭州著名书坊“清平山堂”的主人，此人除嗜藏古籍之外，还专事校刊，其刊刻之书大都为宋元珍本，既精且多。《路史》一书是其依宋本重刊，校雠精致，刻印精美，是后代传世刻本中较好的版本之一。根据文化部颁发的《古籍定级标准》，定为二级古籍。此书已于2010年6月入选第三批《国家珍贵古籍名录》，编号为07728。
罗泌，字长源，号归愚，南宋孝宗时庐陵（今江西吉安）人，自幼力学，精习诗文，一生不事科举。泌尝惜孔子“删书”断自唐尧，后世史书极少言皇古之事，遂博采各种典籍，于乾道年间著成《路史》。此书卷端题有“男 苹承命注”，然而四库馆臣核其文义，认为注文“与泌书详略相补，似出一手，殆自注而嫁名于子与？”
书籍目录
  南宋孝宗乾道年间著成《路史》　　卷一
宋罗泌撰
前纪一
初三皇纪
初天皇
初地皇
初人皇
书籍内容
事有不可尽究、物有不可臆言，众人疑之，圣人之所稽也。易有太极，是生两仪。老氏谓有物混成，先天地生而汤者，遂有天地、权舆之说[1]。夫太极者，太一也，是为太易[2]。列圉冦曰：“有形生于无形[3]，天地之初有太易、有太初、有太始、有太素”。太易者，未见气；太初者，气之始；太始者，形之始；太素者，质之始。气与形质具而未离曰“浑沦”[4]。视之不见、听之不闻、循之不得，故曰易[5]。易无形埒[6]，易变而为一[7]，一变而为七，七变而为九[8]，九者，究也。九变复而为一[9]，一者，形变之始也[10]。清轻而骞者为天，浊重而坠者为地。冲粹而生者为人[11]，天地壹縕，万物化醇；男女会精，万物化生，而庶彚繁矣[12]。
虽然治故荒忽，井鱼听近，非所详言。而往昔载谍又类不融正闰、五徳终始之传，乃谓天地之初，有浑敦氏者出为之治[13]，继之以天皇氏、地皇氏、人皇氏[14]。在《洞神部》又有所谓初三皇君[15]，而以此为中三皇，盖难得而稽，据然既揄之矣。此予之所以旁捜旅摭，纪三灵而复著夫三皇也[16]。
浑敦氏之世，但闻罕漫而不昭晰，有不得而云矣。王充曰：“古之水火，今之水火也；今之声色，後之声色也。鸟兽、草木、人民好恶，以今而见古，由此而知来。千世之前、万嵗之後，无以异也。事可知者，圣贤所共知也；不可知者，虽圣人不能知也，非学者之急”。今一切隔之。
[1]仪，匹也。不曰“二仪”者，二有先後，两无彼此，有相匹之意矣。天一地二者，此先後之言，尔地亦惟一，而云二者，言下已落苐二也。李明之《衡山记》云：“朱符谓火筯，如两仪成，变化不可缺一”，当有识者辨之。有太极，说见《发挥》。
[2]太初之始。
[3]无形，天地之始；有形，万物之母。
[4]混沌也，《河图括地象》云：“易有太极，是生两仪。两仪未分，其气混沌”。
[5]《易内篇》云：“日月相逐为易”，有易彖象及易之名二说，见《发挥》。
[6]大衍之数五十，其用四十有九，则无其一矣。以竒数倍之，为五十而一，无倍是之谓“无形埒”。
[7]北方先有
[8]七，衍数；九，玄数。此河洛自然之用，世莫能名。夫一至七返矣，至九还矣，还返变通之谓也。是所谓易者，岂牵合哉。
[9]始则终，终则始。会九而复元，变九而复贯。易卦自一变至七，为归魂而本宫之气革矣。复二变而返乎本体，是复变为一也。九转之道，亦数之足尔。
[10]天以一而变四，地以一而变四，四有体而一无体。是故天之体数四，而用者三、不用者一；地之体数四，而用者三、不用者一。一者，数之始，而非数也。二二而四，三三而九，以至九九八十一，皆可变以乗，而一不变。百则十也，十则一也，故亦不变。去其一而极于九，皆用其变者也。
[11]此上本《易乾凿度》之文，引见《列子》知此说，则可以究天地之蕴矣。
[12]天地交而万物生也。夫一气之中五行并育，而五行之生各一。其性乾道成男，坤道成女，自是衍之则为十、为百、为千万。如果核既坼，则根生干、干生枝、枝生叶，斯谓三生万物。
[13]即代所谓盘古氏者，神灵一日九变，盖元混之初，陶融造化之主也。《六韬大明》云：“召公对文王曰：‘天道净清，地徳生成，人事安寕。戒之勿忘，忘者不祥。盘古之宗不可动也，动者必凶’”。今贑之会昌有盘古山，本“盘固”名。其湘乡有盘古保，而雩都有盘古祠，盘固之谓也。按《地理坤鉴》云：“龙首人身”，而今成都淮安京兆皆有庙祀，事具徐整《三五厯纪》及《丹壶记》。至唐袁天纲推言之《真源赋》谓元始应世万八千年为一甲子，荆湖南北今以十月十六日为盘古氏生日，以候月之阴晴，云其显化之所宜有以也。《元丰九域志》广陵有盘古冢庙，殆亦神假者。《录异记》成都之庙有盘古三郎之目，庸俗之妄，馀详《发挥》。
[14]下卷所纪三灵者
[15]详见发挥
[16]诸书说三皇不同：《洞神》既有初三皇君、中三皇君，而以伏羲、女娲、神农为後三皇；《周官》、《大戴礼》、《六韬》、《三畧》、文列《庄子》、不韦《春秋》有三皇之说，而刘恕以为孔门未有明文。孔安国曰：“伏羲、神农、黄帝之书，谓之《三坟》”，世遂以伏羲、神农、黄帝为之三皇，斯得正矣。至郑康成注《书中候勑省图》乃依《春秋运斗枢》绌黄帝而益以女娲，与洞神之说合。然《白虎通义》乃无女娲而有祝融，《甄曜度》与《梁武帝祠象碑》则又易以遂人，盖出宗均《援神契》注与谯周之《史考》。纷纭不一，故王符云：“闻古有天皇、地皇、人皇，以或及此，亦不敢明”。至唐天寳七载始诏，以时致祭天皇氏、地皇氏、人皇氏于京城内。而王璵建言，唐家仙系所宜崇表福区，请度昭福，作天华上宫及灵台大地娑父祠。于是立三皇道君、太古天皇、中古伏羲女娲等堂，是则太古天皇外复别立三皇矣。
钦定四库全书
路史
卷二
宋罗泌撰
前纪二
中三皇纪
天皇氏
天地成位，君臣道生。粤有天皇[1]，是曰天灵[2]。望获强尊[3]，颀嬴三舌[4]。驤首鳞身[5]，碧卢秃楬[6]。首出庶物，君有五期[7]。实司元化，嵗纪摄提[8]。斟元陈枢，以立易威[9]。秉籙司契，无文不懐。乾曜迨元，像符合气[10]。亭毒万有，风行焱逝[11]。灵书八会[12]，自然洞神[13]。玉劵十华[14]，人风真淳[15]。体真得极[16]，提名旋复[17]。无门无旁，神运四奥。被迹无外无热之陵[18]，三辅九翌为世亿龄[19]
[1]《易通卦验》文。按《洞神部》以此为中三皇君，是君臣道生之後。
[2]《外纪》云：“十二头，号曰‘天灵’”。
[3]以“获”为名，以“望”为姓，字子润，号中天皇君。并详《洞神部》。
[4]十二文
[5]传记三皇皆虵身，此亦形相尔。说在《女娲纪》。
[6]《丹壶记》
[7]《五行期运》一云犹五条，非。
[8]见徐整《厯纪》。
[9]《春秋保乾图》云：“天皇于是斟元陈枢，以立易威”。言斟酌元化该皇极，以建易道。宋君云：“威，则也。言斟酌元气、陈列枢机之行，以改立先法”，妄矣。
[10]《太微黄书》云：“天皇象符，以合元气长生之要”。
[11]亭蓄其形毒散其气
[12]《玉经隐注》云：“三皇天文，谓之‘太上玉策’”。按《洞神》第十四：“一天皇内字，二地皇内纪，三人皇内文，皆三元八会，自然成文，鸟迹之始也”。《真诰》曰：“八会文章之祖也，一皇演八会之文，为龙鳯之章，云篆之迹是矣”。《太微黄书》云：“灵书八会，字无正形”。
[13]《三皇经》云：“三皇自然之文，皆以金玉为用。天皇所授玄玉，为简青玉为文；地皇所授皇玉，为简白玉为文”。盖道家者流以《三皇经》为《三坟》。《大洞经》云：“《三皇经》者，玉真洞、清上清洞、玄太清洞神也”。《三洞苍元经》云：“洞真上清也，洞玄灵寳也，洞神三皇也”。然近代《三坟书》非此也。有跋，见《发挥》。
[14]《洞神经》有三皇印、三皇玉劵，一曰金契。《三皇经》云：“自然之文，皆缀以金钩，置以玉案，覆以珠巾，芬以五香，恃以十华”。
[15]《太真科》云：“大化始立，人风真淳。故三寳度三品之人：洞神名仙寳之道，接三皇之世；洞玄名灵寳之道，明三才、度五帝之世；洞真名天寳之道，纪清正之方、济三代之後”。
[16]《灵寳经》云：“三一者，上一真帝之极、中一真皇之主、下一真王之妙。天皇得极，故上成皇极；地皇得主，故上成正一；人皇得妙，故上成众妙。三皇体真而守一，其真极也得一而已”。
[17]提名，策名也，旋复言其变化。
[18]《遁甲开山图》云：“天皇出于柱州，即无外山也”。郑康成云：“无外之山，在昆仑东南万二千里”，《水经注》云：“或言即昆仑，荣氏云五龙及天皇皆出其中”。
[19]项竣《始学篇》：“天皇十三头”，皇氏《洞纪》云：“一姓十三人也”，他书皆然，独《春秋纬》言天皇、地皇、人皇皆九人，分为九州长天下。故《河图括地象》云：“天皇九翌，提名旋复”，盖辅翌者九人。尔《易通卦验》云：“天皇氏之先，与乾曜合元。君有五期，辅有三名”，注云“君之用事五行，更王者亦有五期，三辅公卿大夫也”。故《礼记正义》谓“三才既判，尊卑自然”，而有天地初分，即应有君臣治国第，年代绵逺而无文，尔三辅九翌并皇是十三人。
地皇氏
天皇氏逸，地皇氏作，出于雄耳、龙门之岳[1]，铿名岳姓[2]，马踶妆首。十一龙君，迭辟继道[3]。主治荒极，云章载持。逮天恊徳，与地侔赀[4]。太始之元[5]，上成正一。不生不化，覆却万物[6]。得道之秉，立乎中央。神与化游，唯庸有光[7]。鬼出电入，龙兴鸾集。钧旋毂转，周而复匝[8]。爰定三辰，是分宵昼[9]。魄死魂生，式殷月候[10]。诸治径易，火纪周正[11]。草荣木替，亦号万龄[12]。
伯阳父曰：“太古二皇，得道之秉，立乎中央，神与化游，以抚四方。是故能天运地墆，而轮转无废；水流不止，而与万物相终始”。然不曰三皇者，岂非泰皇之世人道大备，非复二皇之代，故退首乎十纪，而不遂与二灵参邪？！予故从之，别纪二灵，而返泰皇氏于《九头纪》。
[1]见《遁甲开山图》。
[2]字子元，号中地皇君。
[3]地皇十一君，皆女面、龙颡、马踶。《水经注》荣氏云：“兄弟十人，面貌皆如女子而相类，虵身兽足，出龙门山”。
[4]《洞神经》云：“中地皇君主治八荒四极、四海山川溪谷”。
[5]《三皇一一等经》云：“中天皇以平初元年出治，中地皇以太始元年出治”，平初、太始云上竟号年。按《道书》有元景、延和、赤明、延康、康秦、龙汉、开皇、无极等号，而《武帝内传》又有青虚，《三统经序》有中皇之类，悠悠无验，特取太始、太初之意云。
[6]覆于下，却于後。正一见上《纪》。
[7]见《中子》等书，立中道也。
[8]《鸿烈解》。
[9]见《通厯》。或谓三辰有度，昼夜有经，何定分之？有曰：不然，兹特後世作仪器，以揆躔度准盈虚、以正昏明者，固非移日月而易昼夜也。是知躔度晷景之用，有自于此矣。
[10]《通厯》云：“地皇以三十日为月，十一月为冬至”，亦见《髙氏小史》。此亦本自然尔。凡事有出而无考，姑取以证者，此之类也。
[11]《帝系谱》云：“天皇氏以木王，地皇氏以火纪”，《始学篇》亦谓“天皇以木徳王”，故或有疑二皇为羲、炎者非也。
[12]《三皇经》：“天皇、地皇、人皇，开治各二万八千嵗”，而《河图》、《帝系谱》等天地二皇俱万八千嵗，《始学篇》则云“八千嵗”。按《真源》云：“盘古氏後有天皇君一十三人，时遭刼火。乃有地皇君一十一人，各万八千馀年。乃有人皇君兄弟九人，结绳刻木四万五千六百年”，皆难取信。夫太素蓂茎固有定数，然方此时嵗厯未著，乌从而纪之哉！《三坟书》以一嵗为一易草木，盖以草木周禅为之纪辨尔。今都波之人莫知四时之候；女贞之俗不知正朔纪年，但云已见草青几度；流求之国以月生死辨时，以草木荣枯为嵗；儋崖观禽兽产乳识时，占（艹储）芋成熟纪嵗；土番以麦熟为嵗首；宕昌、党项皆候草木以记时序。太古之世中国之俗，有以与蛮夷同斯不疑者。曰万龄者，亦号数之万尔。
九头纪
泰皇氏
地皇氏逸，于有人皇。九男相像，其身九章[1]。胡洮龙躯[2]，驤首逹腋[3]。出刑马山、提地之国[3]。相厥山川，形成势集。才为九州，谓之九囿[4]。别居一方，因是区理。是以後世，谓居方氏[5]。太平元正，肇出中区[6]。驾六提羽，乗云祗车[7]。制其八土，为人立命。守一得妙，人气自正[8]。爰役风雨，以御六气。昭明神灵，光际无臬。挻挏万物，无门无毒。以叶言教，为天下谷[9]。廸出谷口[10[，还乗青冥。覆露六幕，罔不承命[11]。道褱髙厚，何徳之僣。其所付畀，与人天参。离艮是仇[12]，有佐无位。主不虚王，臣不虚贵[13]。政教君臣，所自起也。饮食男女，所自始也[14]。当是之时，天下思服。日出而作，日内而息。无所用已，颓然汔终。为世之日，两皇并隆[15]。
有天地则有万物，有万物则有男女，有男女则有夫妇，有夫妇则有父子、有君臣道也。昔者太极泮，而浑敦氏职焉。浑敦氏逸，而有初三皇君。三皇射而二灵作，二灵後乃有十纪：其六在钜灵氏之前，百七十有八姓；其四在钜灵氏之後，三纪五十二姓，而（足疏）仡之纪自黄帝始。其嵗之逺近，置而勿论可也。录条刺于右端[16]。
[1]见《雒书》。
[2]姓恺，名胡洮，字文生，人面龙身九头。
[3]《玉篇》云：“亦臂也，今作掖腋”。《遁甲开山图》云：“人皇出于刑马山、提地之国”，山今在泰州伯阳谷，水出之老子之所至。
[4]见《雒书》。《春秋命厯叙》云：“人皇出暘谷，分九河”。
[5]见《三坟》。又《雒书》云：“人皇出于提地之国，兄弟别长九州，已居中州以制八辅”，则九州肇此分矣。今石（石隶）有九皇里，非一所也。
[6]太平元年正月出治。大中祥符五年，神祖降言，上天祐徳之意，以为玉清分职。实曰九天司命，在昔乃为人皇，盖九人之一。亦尝降治国家之始祖云。
[7]见《雒书》。《寰宇记》作“抵车”，误。
[8]《太平经》云“三皇之时，人皆气清，深知天地之至情，故悉得至道”。
[9]言教，如云言辞，犹文教也。
[10]谷口，古塞门，或云上暘谷。《蜀秦宓传》云：“三皇乗祗车，出谷口”，谓今之斜谷。《乐史》从之，妄矣。
[11]上下四方。
[12]《雒书适三辟》云：“人皇别长九州，离艮地精生女为后，夫妇之道始此”。又见《春秋命厯叙》、《文子》。《鶡冠子》云：“九皇之制，主不虚王，臣不虚贵，阶级尊卑名号自居。吏民于次者，无国厯宠厯，录副其所付，授与天人，参相结连，钩考之具不备也”。此言政教君臣所自起，饮食男女所自始，则前乎此者无政教、无君臣，有不男女、不饮食者矣。他可类推。
[15]右中天皇而下，《河图》、《年代厯》等皆记之。《三五厯》云：“人皇百五十六代，合四万五千六百年”。小司马氏取之，不足稽也。《寳椟记》云：“斯频国石室中有三皇石像，皆龙形，长六丈。天皇十二头，地皇十一头，人皇九头。头者，人也，若今数牛鱼然古质故尔。
[16]《春秋命厯序》云：“自开辟至获麟，二百二十七万六千嵗，分为十纪”，《易乾凿度》及《春秋元命苞》皆云二百七十六万嵗，每纪为一十六万七千年，《广雅》因之，均为诞妄。夫二十九万一千八百四十嵗而反太素冥茎，此道之根本也。推赜于厯数之理者能知之，有太素之年，说见《馀论》。
其一曰九头，是为一姓纪，则泰皇氏纪也[1]。
五龙二，是谓五姓纪。治在五方，司五类[2]，布山岳[3]。方是时也，世亟巢穴，日月贞明[4]。盖龙徳而正中者也，汉世祠之肤施[5]。
摄提三，是谓五十九姓纪[6]。太史公言“九皇氏没，六十四氏兴。六十四氏没，而三皇兴”是也。谓六十四氏，盖并五姓而言。而所谓三皇者，乃合雒之三姓也，在汉皆饩[7]。
合雒四，是谓三姓纪[8]。教人穴居[9]，乗蜚鹿以理[10]。
连通五，是谓六姓纪[11]。乗蜚麟以理[12]。
叙命六，是谓四姓纪[13]。驾六龙而治[14]。
右古六纪，在钜灵氏前。
循蜚七，是谓二十一姓纪。自钜灵氏而下纪也[15]。
因提八，如辰放氏之衣皮、有巢氏之编堇、遂人氏之出穴，皆因其变而举之也[16]。
禅通九，是谓十有八姓纪。史皇氏之通封禅者，十有八姓也[17]。
（足疏）仡十，自黄帝氏而纪[18]。自泰氏没，而尝无君矣。其于民也，聚生羣处，无君亲之，异仁义礼智之所不用也，施报往来之所不行也。其有君者五纪，予不知几氏矣。司马贞曰：“九纪之间，岂惟数千百载，三二十皇而已哉！”，而庄周之说易姓而王封泰山禅梁甫者，盖七十有二代，其有形兆整堮者，千八百馀所。然则宇宙之专握符登纪为万物之主者可胜记邪？予读《易大传》而知天地之有初翔于僻邑荒村，恍见大古之俗，顾岂俟身亲而後信哉！昔者成汤之问夏棘曰：“古初有物乎？”，夏棘曰：“古初无物，今乌得物？使後之人而谓今之无物可乎？”。冉求亦问于仲尼曰：“未有天地可知乎？”，仲尼曰：“古犹今也”。曰：“然，则昔吾昭然而今昒然，何也？”，曰：“昔之昭然，神者先受之；今之昒然，又且为不神者求也”。祇裯新袭，虮蝨生之；州沼创出，虫鱼产之。一气之易，万物自见。故虽天地必有初也，而况于人乎[19]！两间之物，彼亦一无穷，此亦一无穷，岂以不接而遽蔑断之哉，兹固存而不论[20]。
[1]秦丞相绾曰：“古有天皇、有地皇、有泰皇，泰皇最贵”，贵者，非贵于二皇也。以其阜民物备、君臣政治之足贵也。按孔衍《春秋後语》泰皇乃人皇，张晏云：“人皇九首韩敕”，《孔庙碑》云：“前开九头，以叶言教”，是也。泰皇，即九头纪。旧记不之知，尔《真源赋》云：“人皇厌倦尘事，乃授籙于五姓”，知为九头纪也。韦昭亦云：“人皇九人，所谓九皇”。然《鶡冠子》所称九皇，则又非此。至董仲舒《繁露》乃推神农为九皇，异矣。
[2]五方之象类。
[3]张陵《二十四治图》云：“伏羲造天地，五龙布山岳也”。
[4]《真源》云：“五姓乗云车而治天下，时人穴处巢居，日月贞明。一曰五龙纪”。
[5]《春秋命厯序》云：“皇伯、皇仲、皇叔、皇季、皇少，五姓同期，俱驾龙，号曰五龙”。《遁甲开山图》云：“五龙见教天皇”。荣氏云：“五龙，爰皇後君也。昆弟五人，人面而龙身”。然以五音五行分配为五龙之名，如角龙木仙之类，而以宫龙土仙为父。又言五龙以降，天皇兄弟十二人分五方为十二部，法五龙之迹，行无为之化，为十二时神。是天皇在五龙之後，妄矣。郦元《水经》云：“父与诸子俱仙，治在五方”，亦见李善《游仙诗注》。今上郡奢延肤施县有五龙山，盖其出治之所也。故汉宣帝立五龙仙人祠于肤施，亦著《地理志》。按肤施今隶延安五龙山在焉。有帝原水黄帝祠。《九域志》云：“五龙池，有黄帝五龙祠，四在山上，亦曰仙泉祠”。《寰宇记》：“五龙泉，出山东一里平石缝，雄吼甘美，上有五龙堂”。而五龙谷水乃在耀之云阳县、云阳宫之西南，又非上党之五龙山也。
[6]孟诜《锦带前书》谓之括提纪，或作“提揵”、提犍皆非，盖摄提首纪尔。
[7]《汉旧仪》云：“凡圣王之法，祭天地、日月、星辰、山川、万神，皆古之人能，纪天地五行之气，奉其功以成人者也，故其祭祀皆以人事之礼。食之天与土地，金木水火土石是矣。又祭三皇、五帝、九皇、六十四氏，凡八十有一姓，皆古帝王也”。故郑释《周官》以三皇、五帝、九皇、六十四氏为四类氏，或作“民”，误。
[8]《龟图》出雒，从而合之，所谓黄帝合而不死者，或作雄，又转为熊，俱非。
[9]《锦带书》云：“合雒四姓，教人穴居。有巢教人巢居，四姓谓叙命纪”。
[10]见《真源赋》。
[11]或作“连逋”。
[12]见赋蜚、鹿蜚、麟蜚，羊之类，盖皆马名。如蜚莵、青龙、白鹤、野麋、娥鹿、走孤、驺吾等尔。
[13]克以命叙而通之也
[14]赋云：“五姓後付，七十二姓，驾六龙而治天下”。七十二姓者，摄提、合雒、连逋、叙命之四纪也。然云“次传五龙氏，又以六姓纪为後，五姓次传叙命纪，合一百一十万七百五十年至遂人”，则妄矣。
[15]徳厚信矼，天下之人循其化，以若飞也。陶弘景《谱厯》云：“上古有循飞纪”。
[16]即十有三姓也。诸记不一。按《雒书》云：“三皇号九头纪，次五帝号五龙纪，次摄提纪，次连逋纪，次叙命纪，次因提纪，次禅通纪，次为合雒、循蜚”，传之谬尔。
[17]《三坟书》作“通姓氏”，又以九头、五龙、提犍三纪在通姓後，妄也。大率此书虽有所取，然浅陋每难据云。
[18]（足疏）以知逺，仡以审断，仁义道徳之所用也。
[19]《谭薮》云：“道言天地初辟，一日为鸡，二日为狗，三日为猪，四日为羊，五日为牛，六日为马，七日为人，贱者易生，贵者难毓”。故今人以建寅之月一日起至七为人日，其源于此，盖不知也。
[20]泰皇以下五纪，凡九万嵗。十纪者，旧言六在遂人前。郑康成《六艺论》云：“遂人後厯六纪九十一代至伏羲，始作十二言之教”，方叔机注云：“九头一、五龙五、摄提七十二、合雒三、连逋六、叙命四，凡九十有一”，如郑所言则十纪皆在遂人之後，而四纪又在伏羲之後，非也。马緫之徒，俱谓十纪通百八十有七代，又云伏羲前三後六，各立年嵗，亦惟取据。张揖贞到徐整等尔，皆不可质。
钦定四库全书
路史
卷三
宋罗泌撰
前纪三
循蜚纪
钜灵氏
钜灵氏之在天下也，握大象，持化权，乗太极，而蹠灝淑，立乎无间，行乎无穷，揣九变化，而与物相弊（金煞）[1]。出于汾脽[2]，挥五丁之士，驱阴昜反山川正流，并生神化大凝[3]。惟无恒处，或云治蜀，盖以其迹躔焉[4]。
予既得《丹壶》《名山》之记，又得《吕梁碑》获逆帝王之世，乃知天未丧斯文也。《丹壶书》云：“皇次四世、蜀山（人逐）傀六世、浑敦七世、东户十七世、皇覃七世、启统三世、吉夷四世、九渠一世、狶韦四世、大巢二世、遂皇四世、庸成八世，凡六十有八世，是为因提之纪；仓颉一世、栢皇二十世、中央四世、大庭五世、栗陆五世、丽连十一世、轩辕三世、赫胥一世、葛天四世、宗卢五世、祝融二世、昊英九世、有巢七世、朱襄三世、阴康二世、无懐六世，凡八十有八世，是为禅通之纪”，可谓备矣。而又有钜灵氏、句彊氏。自句彊而下次谯明氏，次涿光氏，以次至次民氏，如下所叙，总曰“循蜚纪”，有号而无世。自是而上，亦惟有九皇氏、地皇氏、天皇氏，又上而乃有盘古氏，基之浑沌之说。其言浑沌之初，所谓上无复色、下无复渊，为说甚繁，非足贻训，故绌焉。自无懐降，所叙与《名山记》大同，此予之史篇所取（水献）者也。钜灵之号，此世所闻焉者也。《遁甲开山图》云：“钜灵与元气齐生，惟始气之先者”，又曰“钜灵胡者，偏得神元之道，造山川出江河”，神化之宜，岂非《鶡冠子》之所谓“尸气皇”者邪？！予得是书，乃更为之不疑也。然上之五纪，卒寂寥而无诏系，不得而缀矣。兹亦可谓富也，谨阙之以俟。
以下辩论本史成而立说，元不在正纪中。子姓楫客，凖例诸史，将便观览取之，以附于逐篇之末。故其中所用字俱在，已所用有异览者知之。
句彊氏
谯明氏
涿光氏
伯益之书有谯明之山、涿光之山，而俱载于《北经》。谯明、涿光信其为继治者，乃知邃故之事，非必无传，特恨幽介弗之究尔，予观于经而信二书之足丁也。
钩阵氏
黄神氏
黄神氏，或曰黄祙。黄头大腹，出天参政[5]。无易天生，无散太璞。按图正端，是致天极[6]。三百四十嵗，（犬巨）神次之，号曰黄神[7]。
（犬巨）神氏
人皇氏没，（犬巨）神次之，出于长淮，驾六蜚羊，政三百嵗，五叶千五百嵗[8]。
犁灵氏
《东荒经》有犁灵之尸，犁灵氏之尸也，以不壊。
于予之《路史》，亦异矣。凡孔圣之未尝言者，予皆极言之矣。予非好为异也，非过于圣人也。夫以周秦而下汔于今，耳之所纳、目之所接，其骇于听荧者，夥矣。况神圣之事，凡之莫既者邪？是尧舜崇仁义，六经《论语》其理备矣。顾且言之吾，见焦唇乾呃而听之者，愈悠悠也。是故庄周之徒，骂以作之意以起之，而後先王之道以益。严然则予之所摭正，亦不得而不异尔。予悲夫习常翫正，与夫氛氛日趋于竒者，之不可以虚言格也。于是引其暱而景者，著之此亦韩将军学兵法之义，而萧相国作未央宫之意也。虽然訞诡乱惑犹弗荐焉，览者知夫譲王胠箧、渔父说剑之惜，则吾知免矣。
大騩氏
大騩氏见于南宻[9]，或曰泰块。昔者黄帝访泰块于具茨[10]，一曰大騩[11]，盖设于无垓坫之宇，而台简以游泰清者。後有隗氏、大隗氏[12]。
鬼騩氏
鬼騩氏後有嵬氏、饶氏、攘氏、刹氏、鬼騩氏[13]。
弇兹氏
泰逄氏
和山者实为河之九都吉神泰逄司之于萯山之阳出入有光[14]，泰逄氏之神也。
子曰：“鬼神之为徳，其盛矣乎！”。昔者，宰我请问鬼神之名，子曰：“气者，神之盛也；魄者，鬼之盛也。合鬼与神教之至也，故无鬼神则鬼神之名不立矣”。奈何季路之问事鬼，则曰：“未能事人”，既问死则曰：“未知生”。说者往往以生死、鬼神为性命、道徳外事，有不可以致诘，而子路未可与言，故夫子不与之言。夫若是，则夫子既不诚于人之子矣。圣人之言未尝不自尽也。鬼神、生死，人事之大，奚为而不语邪？盖能事人则能事鬼，知生则知死矣。生死者，特性命道徳中之一事；而鬼神者，特性命道徳中之一物尔，岂复外乎！虽然神者，天之徒；鬼者，物之徒也。惟人之初，与天为徒，孰不具此神哉！惟生之後，开闭之不谨，而好恶之偏适，从而蔽之也。古之圣人惟其然也，是故开天之天，而不开人之天；闭人之窦，而不闭天之窦。开天者，徳生；开人者，贼生。徳生者，阳明胜，阳明胜故识性用；贼生者，阴浊盛，阴浊盛故物欲行，识性用则归于神，物欲行则归于鬼。归于神者与天为徒，归于鬼者与物为徒。亦天地之理也。今夫天阳而地阴，魂阳而魄阴，是故智气归天，而体魄则归地。神阳而鬼阴，君子阳而小人阴。是故正直为神，而憸险则为鬼。徳阳而欲阴，男阳而女阴。是故徳盛成男欲盛成女禽阳，而兽阴老阳而释阴。是故释误多毛老误多羽，君子于此，其可不毖又毖，而自堕于鬼物之区哉。三五之时，人聪明而渊懿，纯天而不人，是以黄帝、太少、神农、颛顼専享乎其上，句龙、芒蓐、祝融、玄冥作配乎其下，其事然也。帝喾而来不能纪逺然，而禺强、阏伯、玄枵、诸稽、实沈、骀台、咎陶、伯益、豕韦、夔稷之流，秩犹不迁之祀，横穷卓偏，刚毅一真，乌往而不神哉。叔末之人，占侸僋俕綦溪利跂。正直之道消，而憸险之行多，是以不能神明而归于物。《诗》云：“三后在天，王配于京”，本贤愚也。孔填不寕，降此大厉，逢吉凶也。三涂六道其僣，有自来矣。期期区畛，亦予之热热肺也。
冉相氏
冉相氏，得其环中以随成，与物无终、无始、无几、无时，日与物化者，一不化者也，此之谓真人[15]
中之为道帝王之心，即治天下之正道。而圣人所以示世，入徳之大方也。自成世以来，未有不本。是以为政，而能驯致于大治者。今夫率意而射，则终日无所中。率意而视，则终身无所与，必也质的设而後天下之手，无异乡日月揭而後天下之目，无异属圣人之道独立乎中，而後天下之心无两从盖中也者，极之则世人之日月质的也。众见之所宗，万手之所会，理之至、义之尽，配天地而不可以复进。是故道得之而为太一，天得之而为天一，帝得之而为帝一。帝一者，立乎环中，浑兮如有容，泊兮如未始，出其宗而茫兮，无所终穷。自伏羲氏以之传炎，炎帝氏以之传黄，无异付也。尧帝氏以之传舜，舜帝氏以之传禹，无异语也。降及汤、文、伊尹、周公，而中之所以为变者尽矣。春秋之世，惟皇不极而厥，庶民亦失其所以保极之道，以故上慢下，暴王室如毁，数千百年而不之复，则极之不建其祸，正如此也。嗟乎！《臯谟》《箕范》中极之说备矣。此家所有也，大《易》之书明言中者五十有五，所不言者否、剥、屯、颐、咸、革、贲、遯、明夷九卦而已。内之中六十有四，外之中亦六十有四，得其中动罔不吉，失其中动罔不凶，是故否、剥之五，亦获其吉，而复泰之三不免乎！凶惟其中之不可失也，虽然中庸之徳民鲜久矣。自汉诸儒取过不及之说，类之孔伋之书，世遂泥于过与不及之中，求之亡其统矣。夫君子之于中无过也，有不及而已，致广大极髙明，夫孰得而过邪？！冉相之道，兹其所以寂寥，希濶而不继之，岂不（制心）欤圣人，人伦之至者也。欲为君尽君道，欲为臣尽臣道，尽伦尽制岂过不及之云乎？！而彼伧者，附诚明假权变，缴绕呫嗫，以绸其婟，而济其奸，岂惟无忌惮哉！其不至于幸小人，而病君子亦已矣。此予之所以賛冉相氏，而为中庸泚也。
盖盈氏
若水之间，禺中之地[16]，有盖盈之丘，盖盈氏之虚也[17]。
大敦氏
云阳氏
云阳氏，是为阳帝[18]。盖处于沙[19]，亦著甘泉。以故黄帝以来，大祀于甘泉[20]。云丹徒[21]、绛北者，非也[22]。
《遁甲经》云：“沙土之福，云阳氏之虚也。可以长往，可以隐处”。云阳之山在衡山之阳，只今茶陵之云阳山也。予游衡湘，道其麓，见山川之灵秀，土膏水沉，方皇不忍去。亦意尝有异人者，自之西首山阜丽倚皆西面，而北上朝衡岭矣。然考之皇甫《纪》，实为少昊之封。云阳氏之踪，固在甘泉。甘泉之山，本曰云阳。以故黄帝以来，每大祀于甘泉，则长沙之地其亦为始封乎。虽然丹阳、曲阿亦秦世之云阳岭也。《呉地记》录曲阿正秦代之云阳岭，太史时言东南有天子气，在云阳间。秦人于是发赭徒三千，凿云阳之北冈，曲之因曰曲阿，则今之丹徒也。昔呉岑昬凿丹徒至云阳杜野小辛间，而陈勲屯田，凿句容中道至云阳西城，则今之破冈渎也。故杜佑以丹阳为古云阳，而学道传谓是茅山、若绛北之阳石者，非其正矣。载言之流以为仙者，盖知其异也。
巫常氏
泰壹氏
泰壹氏，是为皇人[23]。开图挺纪，执大同之制，调大鸿之气，正神明之位者也。是故九皇传授，以索其自然之所生，复自然之解，与天地之所始[24]。昔者神农尝受事于泰壹小子[25]，而黄帝、老子皆受要于泰壹元君，盖范无形尝无味。会久视操法，揽而长存者[26]，有兵法、杂子、阴阳、云气、黄冶及泰壹之书。兵法、云气书传间出，而黄冶、杂子汉後不复见[27]。其书言黄帝谒峨眉，见天真皇人[28]，拜之玉堂。曰：“敢问何为三一之道？”，皇人曰：“而既已君统矣”。又咨三一，无乃朗抗乎。古之圣人，盍三辰立晷景，封域以判邦国山川，以分阴阳寒暑，以平嵗道执，以衞众交质，以聚民备械，以防奸车服以章等，皆法乎天而鞠乎有形者也。天地有启闭，日星有薄失，治乱有运会，阴阳有期数。贤愚之蔽、夀夭之质、贵贱之事、吉凶之故，一成而不变，类气浮于上而精气萃于下。性发乎天命、成乎人。使圣人以为之纪，是以圣人欲治天下必先身之。立权以聚财，葵财以施智。因智以制义，由义以出信。仗信以著众，用众以行仁。安仁以辅道，廸道以保教。善教以政俗，从俗以毓质。崇质以恢行，勤行以典礼。制礼以定情，原情以道性。复性以一徳，成徳以叙命，和命以安生，而天下自尔治万物、自尔得神志不劳，而真一定矣。予以蕞尔之身，而百夫之所为备。故天和莫至悔吝，屡庚生杀失寒暑之宜，动静戾刚柔之节，而贪欺终无所用，无乃已浮乎。黄帝乃终身弗违，而天下治其为教也至矣[29]。水火大渊之事，其所言哉[30]。
予所叙古之帝王，其世治夀考无以稽矣，计其年皆不乏三数百嵗。黄帝曰：“上古之真人，夀蔽天地，盖天真全而天一定，不滑其元者也”。又曰：“中古之时，有至人者，益其夀命而强者也。亦归于真人，而已盖乗间维，而基七衡，陵罔阆而隘八落者也”。又曰：“後世有圣人者，形体不蔽，精神不越，亦可以龄逾数百，虽有修缩之不齐，亦时与数当然尔，然未有不死者”[31]。释氏有所谓《无常经》云天地及日月时至皆归尽，此言虽陋，以台观之，物莫不有数，有数故虽天地莫能逃，山亡川邕，郡陷谷迁，沙漠遗旧海之踪，厓险著蜯蠃之甲，晋殿破榏昆明刼灰，则所谓地屡败矣[32]。土石自天，星陨如雨，或夜明逾昼，或越裂崩地，则天有时而毁矣[33]。
故曰：“乾坤毁则无以见易，易不可见则乾坤或几乎息矣”。宛首亦曰天地运度亦有否终，日月五星亦有亏盈，而况于人乎[34]。奈何封君世辟不知乎此！蔽于方士之言，以求不死，不死邈然而小者乱贻天下，大者丧身失国，不可胜数矣。稽之，其徒初无是说，许玉斧言，黄帝铸鼎，以疾崩葬桥山，庄周言老子之死，秦佚吊之三号而出，而师旷亦谓：“周太子晋，色赤不夀，後三年而死”。孔子闻之曰：“惜哉！杀吾君也”，是老子初无青鹿上升之事，黄帝初无苍龙髙蹈之言，而子晋初无彩鳯空骞之语，皆方士之徒，设辞以愚弄其君而取宠，亦自其教之害焉。且物壮不老，是谓不道，阴阳固有终变，偓佺千嵗，彭祖七百，亦必死而已矣。而荒君乱主方仆，仆信事之，以至于败乱，而终不悔，岂不（心哀）哉！昔班生谓道家本出史官歴记，成败存亡祸福古今之道，然後知秉要以自守清虚，以自持君人南面之术，而老君亦令（冠女）谦尽去三张伪法、盍气秽事，谓大道清虚，颛以礼度为首，岂有兹事。窃究其要，与世礼正翓（亢羽），而尤以信行为輗軏。初无不死之言，子贡有云死生有命，而孔子亦曰众生必死，自古皆有死，使孔子而非圣人，则斯言为不可信。予悲夫世主之甘心，于其聋瞽而不悟也。故愽观死生之际而极论焉，尚其晓然知之，而不蹈于悔也。
空桑氏
空桑氏，以地纪空桑者，兖卤也。其地广绝，髙阳氏所尝居，皇甫谧所谓广桑之野者，或云穷桑，非也。穷桑在西，小颢之君[35]，若乃伊尹之生，共工氏之所灌，则陈留矣[36]。
空桑在东，穷桑在西。《归蔵》启莁云“空桑之苍苍，八极之既张。乃有羲和，是主日月，职出入以为晦明”。盖指隅夷之地，故记孔子生于空桑，《春秋演孔图》云：“徵在游于大冡之陂，梦黑帝谓已‘汝产必于空桑’”。而干寳所记徵在生子空桑之地，今名孔窦，在鲁南山之穴。故《孔庙礼器碑》云：“颜育空桑”，空桑，鲁北孔子鲁人，故说者指云空桑槩而言之，鲁南山穴之说正自戾矣。乃若共工氏之振滔鸿水以薄空桑，则为莘陜之间。伊尹，莘人，故《吕春秋》、《古史考》等俱言尹产空桑，空桑故城在今陈留，固非鲁也。故《地记言》“空桑南杞而北陈留，各三十里，有伊尹村”，而所谓穷桑则非此矣。《拾遗记》言“穷桑者西海之濵也，地有孤桑千寻”，盖在西垂，少昊之居梁雝之域，故《周书尝麦》云：“帝命蚩尤宇于小颢”，而逺游《章句》西皇所居西海之津。西皇者，少昊之称；而小颢者，少昊之正字也。宜为咸阳，故咸阳曰云阳，而少昊一曰云阳氏，云阳县今隷曜，汉甘泉宫即武帝之太畤也。颛顼继少昊者，故《世纪》颛顼亦自穷桑迁商丘事可知矣。而杜预遽以穷桑为在鲁北，至释例地名乃云地阙，故頴逹云言鲁北者，相传言尔。盖以定四年《传》封伯禽于少昊之虚逆之，而《乐史》之所记乃在曲阜，此又因预而妄之也。太昊在东，少昊在西，予既言之，《拾遗》逺游穷桑，既在西极，则鲁曲阜之说，得非太昊之虚乎！《郡国志》云“少昊自穷桑登帝位”，非空桑也。
神民氏
天地开辟，爰有神民，民神异业，精气通行[37]。都于神民之丘[38]，一曰神皇氏。驾六蜚鹿，政三百嵗[39]。
倚帝氏
都倚帝山[40]
次民氏
次民氏，是为次是民[41]。次是民没，元皇出。天地易命以地纪[42]，穴处之世终矣。
《丹壶》之书其不缪欤！今既阙著，而或者有不懕《命厯》之叙，其亦有所来乎！胡为而多盍也，贵人云何子之好言，古曰有是哉，今古一也。若以古为见邪，荀况有言诈人者，谓古今异情，是以治乱异道，而众人惑焉。彼众云者，愚而无知、陋而无度者也。于其所见，犹可欺也。况千世之上乎！彼诈人者，门庭之间，犹挟欺也，况千世之上乎！以心度心，以类度类，以说度功，以道观尽，今古一也，类不孛虽久同理，故往縁曲而不迷也。五帝之时无传，人非无贤，人久故也。五帝之中，无传政非无善政，久故也。虞夏有传政，不如商周之察也，而况次民倚帝之时乎。以今观今，则谓之今也；以後而观，则今亦古矣。以今观古，则谓之古；以古自观，固亦谓之今也。古岂必古，今岂必今，特自我而观之。千世之前，万世之後，亦不过自我而观尔。传近则详，传久则略，略则举大，详则举细。愚者闻其大，不知其细；闻其细，不知其大。是以文久而惑，灭节族久而绝曷，古今之异哉。
右循蜚纪，二十二氏，六十馀世。
[1]《遁甲开山图》云：“钜灵与元气齐生，为九元真母”。
[2]汾水之脽上也，其地隆起若尻脽然，今成庆军是。《广韵》云：“钜灵出于汾脽，今华阴县北一百二里有钜灵庙”，《九域志》云：“钜灵祠，河中府也”。
[3]李淳风《小卷》云：“元始判气，天皇上帝镇立名山，各有所属分野。盖当是时六合之门有未融者，故钜灵、女娲之徒以神通智力，出而賛化也”。五丁盖非一，按《世本》及《蜀纪》、《华阳志》、《益州纪》、《十三州志》、《成都记》等皆言五丁事蜀王开明，负力能徙山通石，则目以五丁矣。又言五丁其时未有号谥，但以五行方色为主，故庙有赤黒黄白之帝云。
[4]传载钜灵之迹多在蜀，岂别一钜灵邪？！薛综以钜灵为河神，盖本《水经》所引。谓《国语》“华岳当河，河神钜灵，手汤脚踏，开而为两”言之，今《国语》亦无此文。又《汉武帝内传》“时东都送一小人，长七寸，东方朔谓为钜灵”，异矣。
[5]见《春秋命厯叙》云“出天齐政，则有官统”。故贾公彦云：“九头纪时有臣无官，人皇有辅佐，燧皇、伏羲既有官”。则其间九皇六十四氏有官明矣，无文字以知官号也。
[6]《鶡冠子》云：“物之始也，倾倾至其有也。碌碌至其成形，端端正正，勿损勿益。幼少随足，以从师俗。无易天生，无散太璞。自若则清，动之则浊。神圣践承翼之位，与皇神合徳。按图正端以致天极，两祭四致，闻以正息”，云云。
[7]见《命厯叙》。按道家亦有所谓黄神，盖与此异。《本起经》云：“三始之道，太初者道之初也。其初精盛，则为元明，名曰太阳。又为元阳子丹乃化道君，故曰道之初蔵在太素，是为一气。太素者，赤气也，初变为黄，名曰中和。中和为老子乃化神君，名曰黄神，入于骨肉以之为人，故曰人之素蔵在太始，则二气也。太始者，气之始也，黄气乃复归于白气，白若水精，名之太阴，为太和君”。此为三气持亦体中之事，而《归蔵经》言者黄神与炎帝战于涿鹿，则以为黄帝矣，抑又非此。
[8]见《春秋命厯叙》。
[9]河南宻县有大騩山，《记》谓大騩氏之居，即具茨也。
[10]《中山经》次七敏山之东三十里大騩山，又次十一有大块山，注：“荥阳宻县大騩山也”，即具茨，今在许之阳翟。《集韵》具（水欠）山一作次疚，详《黄帝纪》。言归大騩，即大騩氏。
[11]《姓源韵谱》云天水有大隗氏，云出于大隗氏。
[12]《姓苑》等
[13]嵬及鬼騩皆古侯国，《和莵史》云：“古有大嵬氏、鬼嵬氏”，嵬、騩古通用。《潜夫论》云：“嵬姓，饶、攘、刹是也，三国宜皆炎帝之代封之”。一作“攘刹”者讹。
[14]见《山海经》。今东阳有萯山，孔甲畋处。字音培，《集韵》倍、负同音。培云河神，一云倍尾山，《世纪》云即东首阳山，《太平御览》作萯山，音为频，缪矣。
[15]见《南华真经》，注云“环中，中庸之道”。
[16]若水之间，地当川蜀，在西南方。此禺中之名，所为立以知东北朔易，前圣之为有说不尽。朔易说详《发挥》一
[17]《海内朝鲜记》：“南海之内禺中之国，以去有九丘，有陶唐之丘、叔得之丘、盖盈之丘、昆吾之丘、黑白之丘、神民之丘，以水络，亦陶唐、昆吾之流也”。
[18]见道书
[19]沙，长沙。所谓“万里沙”，见《遁甲经》，今茶陵西南十里云阳山也。又莱之掖县有万里沙祠。
[20]甘泉山，本亦曰云阳，在冯翊云阳县，云阳氏之常居。
[21]董览《呉地记》云：“曲阿，秦时曰云阳岭”。《太康地记》云：“曲阿，本名云阳。秦始皇凿北坑以败其势，截其道使阿曲而名”。《呉录》云：“改曰丹徒，天寳元年曰丹阳，今属润”。
[22]《十道志》言“云阳氏古之仙人”，《开山图》以为云阳先生之墟。言阳石山中有神龙池，黄帝时云阳先生养龙于此，为歴代养龙之处。水旱不时祀之中，有神书铁劵玉石之记。故《三辅黄图》引为云阳先生。然《开山图》所言阳石山在绛北，又非云阳氏也。
[23]道言天真皇人者，泰壹也。杜甫云：“泰壹奉引，包羲在右。尧步舜趋，禹驰汤骤”。
[24]见《鶡冠子》。《三皇经》云：“皇人者，泰帝之所使，在峨眉山。黄帝往受真一五才之法”。泰帝者，泰皇氏也。传言泰帝兴神鼎说者，以为伏羲失之。《三十九章经》云：“九皇上真玉虚君也”，即泰皇矣。今《鶡冠子》有泰皇问泰壹天地人之事三孰急云。
[25]《本草经》
[26]《开元诏》卢鸿云：“鸿有泰壹之道，窦华云洪荒无为之道”。按《鶡冠子》云：“泰壹之道，九皇之传。清成之初，太始之末，见不祥事，于名理之外。范无形、尝无味，以要名理之所会”。《抱璞内篇》及《玄籙》皆言泰壹饵金液而仙而亳人缪忌，谓泰壹者天人之最贵。故汉武以李少翁之言，祠泰壹于甘泉。然道书谓泰壹君者，讳臈；又言身中亦有所谓泰壹者，讳务，猷盖不足考。
[27]《汉志》《七略》有《神农兵法》、《黄帝兵法》，又有《泰壹兵法》一篇，有伏羲杂子、黄帝杂子，又有泰壹杂子五十三篇，泰壹杂子星二十八卷，泰壹杂子云雨三十四卷，泰壹杂子黄冶三十一卷，泰壹杂子候嵗二十三卷，泰壹阴阳二十三卷，兵法今或见之兵书。
[28]《三一经》云：“黄帝游灵台，青城山绝巖之下，见天真皇人”，而《上清记》、《龙蹻经》、《四极明科苞元玉籙》、《抱璞子》等皆言黄帝谒峨眉，其事甚著。或云在青城，乃见寗封于青城。尔事见《玉匮》，寗封告帝曰：“天真皇人在峨眉山”，因授龙蹻等事，见《上清记》及《青城》等记。今青城有寗封洞、室、轩、后坛及黄帝辙迹甚多。
[29]此所谓玉佩金璫妙文也，自使圣人以为之纪以上。《集仙录》稍革其语，以为云华告禹之言。
[30]杨谷《授道记》云：“黄帝见天皇真一之经，而不决遂周流四方。谒皇人于峨眉，而问真一之道”，其言大率论水火绛宫大渊之事云。
[31]见《素问》、《天老养生经》。《老子》云：“人生大期，以百二十年为节度，（言擭）之可至千嵗”。
[32]河侧州郡，今嵗在河南，明年决出河北，东西海岸亦皆如是。今西北荒外沙漠之间，皆是沧海遗迹，而太行、麻姑、朱崖等山，险崖石罅皆是蠃蜯之壳。颜鲁公等以为桑田之变者也。
[33]雨土霣石星霣夜明，并详《发挥》《雨粟说》。天崩裂事，後世尤不胜多，汉恵二年天东北开，晋太康二年西北裂，大安二年天中裂，咸和四年西北又裂，升平五年天中裂，哀帝即位又裂，梁太清二年西北裂，陈至徳元年十二月从西北开至东南或百丈或数十丈，有声如雷山，雉皆呌，或见宫室之类。按《内经》云：“天坠，将相死。若见名字，妄言语为凶殃，十二年易主”。萧子显《齐书》：永元中夜天开，而《时赵录》：建元初天大裂，麟嘉二年天崩，五年又崩，唐乾元四年正月十八天中半裂，是均于幻然乱应可知。
[34]宛首道君之号
[35]详《少昊纪》。
[36]伊尹产空桑，在陈留，非鲁地。吕不韦等谓伊尹之母化为空桑，尹生其中，大妄。
[37]见《潜夫论》十列。
[38]《山海经》陶唐等九丘，有神民之丘，盖其所处。
[39]《春秋命厯叙》
[40]《山海经》有倚帝之山，唐呉筠下第，遂居南阳倚帝山，即此。窦子野云：“今内乡东三十里踦立山也”。
[41]《洛书摘亡辟》注以次是民为皇次屈，非也。
[42]此《春秋命厯叙》文，与《洛书摘亡辟》同。注云：“次民没，民始穴处之世终也。六皇者此，此以下辰放氏而始”。
四库提要记载
《路史》·四十七卷（两江总督采进本）
宋罗泌撰。泌，字长源，庐陵人。是书成於乾道庚寅。凡《前纪》九卷，述初三皇至阴康无怀之事；《后纪》十四卷，述太昊至夏履癸之事；《国名纪》八卷，述上古至三代诸国姓氏地理，下逮两汉之末；《发挥》六卷、《馀论》十卷，皆辨难考证之文。其《国名纪》第八卷，载《封建后论》一篇、《究言》一篇、《必正札子》一篇、《国姓衍庆纪原》一篇，盖以类相附。惟归愚子《大衍数》一篇、《大衍说》一篇、《四象说》一篇，与《封建》渺无所涉。考《发挥》第一卷之首，有《论太极》一篇、《明易彖象》一篇、《易之名》一篇，与《大衍》等三篇为类。疑本《发挥》之文，校刊者以卷帙相连，误窜入《国名纪》也。泌《自序》谓：皇甫谧之《世纪》、谯周之《史考》、张愔之《系谱》、马总之《通历》、诸葛耽之《帝录》、姚恭年之《历帝纪》、小司马之《补史》、刘恕之《通鉴外纪》，其学浅狭，不足取信。苏辙《古史》，第发明索隐之旧，未为全书。因著是编。《馀论》之首释名书之义，引《尔雅》训路为大，所谓《路史》，盖曰大史也。句下注文，题其子苹所撰。核其词义，与泌书详略相补，似出一手，殆自注而嫁名於子欤。皇古之事，本为茫昧。泌多采纬书，已不足据。至於《太平经》、《洞神经》、《丹壶记》之类，皆道家依托之言，乃一一据为典要，殊不免庞杂之讥。《发挥》、《馀论》皆深斥佛教。而说易数篇，乃义取道家。其青阳遗珠一条，论大惑有九，以贪仙为材者之惑、谀物为不材之惑，尤为偏驳。然引据浩博，文采瑰丽。刘勰《文心雕龙·正纬篇》曰：羲、农、轩、皞之源，山、渎、锺律之要，白鱼赤乌之符，黄金、紫玉之瑞，事丰奇伟，词富膏腴。无益经典，而有助文章。是以后来词人，采摭英华。泌之是书，殆於此类。至其《国名纪》、《发挥》、《馀论》，考证辨难，语多精核，亦颇有祛惑持正之论，固未可尽以好异斥矣。